
EDITH STEIN I TOMA AKVINSKI 


Ne smije se zaboraviti da je Edith Stein, učenica velikog filozofa 
Edmunda Husserla (1859—1938.), obraćenica sa židovstva i kasnije kar- 
melićanka, značajno pridonijela razumijevanju spisa sv. Tome. Njezino 
zanimanje za Akvinca dokazuje da njegova nauka i egzistencijalno dje- 
lovanje nije pregaženo vremenom, nego da može dati poticaja za krš- 
ćanski odgovoran angažman. Edith Stein, Josef Pieper i drugi pokazali 
su da Tomu valja promatrati u povijesnim prilikama svoga vremena, 
kao i u nadvremenskoj djelotvornosti, a ne kao zastupnika zastarjelog 
skolastičkog mišljenja, koje je bilo više svojstveno epigonima, a ne duhu 
sv. Tome. 


Put ko Tomi — povratak svijetu 


Kad je o. Erich Przywara DI 1925. potaknuo Edith Stein ne samo 
da prevede pisma kardinala Newmana, nego također da se pozabavi i 
Tomom Akvinskim, otvorio se Husserlovoj učenici novi svijet. Poslije 
njezina obraćenja na katolicizam 1921./22. vjerovala je Edith da bi mogla 
radikalno prekinuti sa svojom znanstvenom prošlošću i živjeti još samo 
za molitvu i razmatranja. Iz obiteljskih razloga odgodila je ulaz u kar- 
melićanski red Terezije Avilske i prihvatila službu učiteljice kod domi- 
nikanki u Speyeru. Dok je ona uništavala sve mostove iza sebe, znanstveni 
svijet zanimao se za njezine radove u »Godišnjacima za filozofiju i feno- 
menološko istraživanje«, koje je izdavao Husserl, pa je i Edith Stein 
polako spoznala da se svijet vjere i njezina težnja za temeljnim filozof- 
skim istraživanjima ne smiju međusobno isključivati. Prihvatila je poticaj 

Przyware i prevela na njemački »Istraživanja sv. Tome Akvinskog o 
istini«  (Quaestiones  disputatae de  veritate) > 


Edith je bilo jasno da ona kao neskolastičarka ne može dati znan- 
stveno točan prijevod. Više je htjela obući u moderno jezično ruho te 
srednjovjekovne diskusije, koje je smatrala ključnim djelom Akvinca, 
da bi zainteresirala za Tomu i onog tko nije vješt latinskom jeziku. Nje- 
zina je namjera bila sama stvar, a ne povijest i filologija. U svom uvodu 
piše da će možda »i poznavaoci izvornika imati izvjesne koristi od tak- 
vog prijevoda... jer oni, kojima je udomaćen tomistički sistem pojmova, 
udaljeni su od modernog filozofskog mišljenja pa im ovaj pokušaj po- 
novnog davanja tog sistema u filozofskom jeziku našeg vremena može 
donekle pomoći pri upoznavanju s modernim filozofskim mišljenjem.«“ 


Raspravljanje s Tomom otvorilo je Edith Stein vidike koji nisu 
utjecali samo na njezinu vjersku spoznaju nego i na njezino praktično 
ponašanje. »U vrijeme neposredno pred moje obraćenje, kao i neko raz- 
doblje poslije toga, ja sam, naime, mislila da živjeti religiozno znači 
napustiti sve zemaljsko i prionuti mislima samo uz Božje stvari. Postupno 
sam počela uviđati da se na ovom svijetu drugo traži od nas i da se u 
kontemplativnom životu ne smije prekinuti veza sa svijetom ... Ukoliko 
je netko dublje uronio u Boga, to više mora u njegovu smislu izaći iz 
sebe, tj. ući u svijet da bi unio u nj Božji život.« Bavljenje Tomom pro- 
krčilo joj je put povratka filozofiji i oslobodilo je od opasnosti protu- 
svjetskog spiritualizma koji bi je odvraćao da stavi svoje darove u 
službu istine. »Da je moguće baviti se znanošću kao služenjem Bogu, 
sinulo mi je tek kod sv. Tome; i od tada sam se mogla odlučiti da ponov- 
no priđem znanstvenom radu.«* Toma joj je pomogao da ugleda akciju 
i kontemplaciju u njihovu ispravnom međusobnom uvjetovanju tako da 
nikad nije suprotstavljala jedan element drugome i na taj način obadva 
otuđivala od kršćanskih zahtjeva. 


Hlozofija i teologija 


Edith Stein se osjećala primoranom da dade novi smjer svojem 
mišljenju. Uskoro je učenica uvidjela kakve prednosti pruža cjelokupan 
tomistički pogled na svijet u usporedbi s modernim mišljenjem, koje je 
samo spoznajno-teorijsko. Najprije je bila zbunjena i pitala se kojom 


' Najprije objavljeno 1931/1934. Ponovo izdano kao sv. III i IV »Djela« Edith 
Stein. L&wen-Darmstadt 1970. 


« Nav. dj., III, 7. 
3 Pismo od_12. 2. 1928., citirano u W. HERBSTRITH: Pravo lice Edith Stein, 


Bergen—Enkheim 1972, 71. 

metodom zapravo Toma postupa. Ona se smatrala pozvanom za »nepo- 
sredno stručno istraživanje«. Njezinom fenomenoložkom mišljenju bilo 
je teško snaći se u tuđim pojmovima. Osim toga, pri dokazivanju svog 
misaonog postupka Toma se koristi bezbrižno antičkom i kršćanskom 
misaonom baštinom tako da, na primjer, ne isključuje filozofsko istraži- 
vanje od vjerskih istina ili od citata otaca. To je za Edith Stein bio ne- 
čuveni postupak. Toma je istodobno i filozof i teolog. Ono što za feno- 
menologiju postoji kao mogućnost: nebo, anđeli. Bog, bili su za Tomu 
zbiljska bića, prema kojima čovjek, koji razmišlja i vjeruje, treba da 
zauzme stav. Ali Edith Stein je bila zahvalna što Toma ne zasićuje istra- 
živaoca spoznajnim problemima i metodama, nego mu daje krepku filo- 
zofiju života. Sve jače je spoznavala da Tomino takozvano «cjepidlače- 
nje« nudi praktičnu životnu pomoć. »Tko duže vrijeme živi u svojem 
svijetu s tim jasnim i oštrim, mirnim i promišljenim duhom, taj će sve 
češće uviđati da on u t“kim teorijskim pitanjima ili praktičnim situaci- 
jama, prema kojima je prije bio bespomoćan, nalazi lagano i sigurno 
rješenje; i kad on tada — sam iznenađen — o tome razmisli, kako je 
to moguće, tada otkriva da je Toma sa svojim 'cjepidlačarenjem' stvorio 
za to podlogu.«* Da bi čitaocu olakšala čitanje »Quaestiones«, Edith 
Stein je izmijenila nezgrapnu formu skolastičkih rasprava u sintetički 
misaoni postupak, koji je modernom čitaocu lakše shvatljiv. Ona je uvela 
odmah načelno rješenje pitanja bez cjenkanja sa suprotnim mišljenjima 
i zaključila svako »Pitanje« sažetim objašnjenjem. 


Edith Stein je studirala i prevela Tomu da bi sebi i drugima po- 
mogla oblikovati život u duhu vjere. Osobito je cijenila kod Tome nje- 
govo pošteno traženje istine. Nije osjećao straha da postavlja pitanja 
»poganima« kad je njihova prirodna spoznaja bila put k istini. 


Posljedice te spoznaje primijenila je Edith na dijalog s fenomenolo- 
gijom najprije u svome prilogu za jubilarno izdanje prigodom 70. godiš- 
njice rođenja Husserla: »Husserlova fenomenologija i filozofija sv. Tome 
Akvinskog«. Tu je ukazala na značajne podudarnosti u metodi obaju misli- 
laca. Ujedno je shvatila Husserla kao metodski posebno strogog zastupnika 
onog modernog mišljenja koje zahtijeva da se spozna istina polazeći od 
spoznajnog subjekta u cjelovitom smislu. Za Tomu upravo vjera otvara 
filozofiji isdne koje ona ne bi mogla ni na jedan drugi način dokučiti. 
Vjeri kao takvoj nije potrebno nikakvo filozofsko dokazivanje. Ona 
sama u sebi nosi svoju sigurnost. Za Tomu nema veće sigurnosti od vjer- 
ske. Istina pak objave otvara razumu obzorja u koja on može filozofski 
prodrijeti. U »naknadnom razmišljanju« o stvarnom postupku sv. Tome 


* E. STEIN, Husserlova fenomenologija i filozofija sv. Tome Akvinskog.  Posveće- 
no 70. godišnjici Edmunda Husserla. Dopunski svezak uz »Godišnjake za filo- 
zofiju i fenomenološko istraživanje«. Halle 1929, 324. 

pokazuje se Edith Stein materijalna i formalna zavisnost filozofije od 
vjere, to jest njezina upućenost na cjelinu nama dostupne istine i na 
najvišu mjeru nama moguće sigurnosti koja može biti samo vjerom po- 
sredovana.“ 


Pri tome Toma ne brka filozofiju s teologijom. On ne sili nikoga da 
prihvati njegovu vjeru, ali je siguran da istina svjedoči sama za sebe. 
Ta spoznaja bila je za Edith osloboditeljska. Ona se osjećala suodgovor- 
nom za susret između prošlosti i današnjice. Svoj vlastiti životni program 
sažela je riječima: »Tako pravi filozofi pružaju jedan drugome ruke preko 
granica prostora i vremena. Tako su učitelji sv. Tome bili Platon i Aristotel 
i sv. Augustin — ali treba uzeti u obzir: ne Aristotel sam, pa također ni 
Platon ni Augustin — i nije mu ništa drugo preostajalo nego da filozofira, 
stalno raspravljajući s njima.«* 


U Tominoj teoriji spoznaje otkrila je mnoge dodirne točke s moder- 
nim mišljenjem, dapače podudarnosti između rezultata njezinih ranijih 
fenomenoloških radova i njegovih istraživanja. Peter Wust je rekao o 
njezinu prijevodu Tome da je Edith Stein »najvećeg fenomenologa sred- 
njeg vijeka sprijateljenog s bitkom predočila fenomenologu našeg vre- 
mena zgrčenom u subjektivizmu«.' Edith Stein je učinila fenomenološku me- 
todu korisnom za skolastičko mišljenje i otvorila je područje u koje su 
ušli i drugi, kao što su pokazali pokušaji belgijskih i francuskih neosko- 
lastičara. 


Spoznaja i ljubav 


Edith Stein naučila je od Tome sve primjereniji prilaz svijetu. Unu- 
trašnji »pomak«, za koji se činilo da će poništiti duhovnu aktivnost obra- 
ćenice, nije bio cilj nego put. Potrebno »oslobađanje« od svijeta prešlo 
je u službu Boga, koji je vratio vjernici njezinu potpunu »prirodnu dje- 
latnost«. Ono što je Terezija Avilska potakla u Edith Stein, to je Toma 
dosljedno proveo dalje. On joj nije govorio samo odlučujuće stvari o 
vjeri i znanosti nego mu nije bio nepoznat ni mistični put vjere, koji sa- 
mo u ljubavi nalazi svoje ispunjenje. Trijezne analize mislioca prožete 
su žarom njegove ljubavi prema Bogu. Tko može tako govoriti o vjeri 
i ljubavi kao on, taj nije samo o tom razmišljao, nego je to i iskusio. 
Nije on uzalud pred kraj svojega života svoje najveće djelo »Sumu teo- 
logije« nazvao slamom pred Božjim licem. S pravom se njemu pripisuje 
dubokoumna himna » Adoro Te, devote latens Deitas« (Klanjam ti se 
smjerno, tajni Bože naš). Skriveni Bog Sv. pisma bio je i Akvinčev Bog, 


» Nav. dj., 320. 
* Nav. dj., 316. 


*> Citirano u: SR. TERESIA RENATA DE ŠPIRITU SANCTO OCD, Edith Stein. 
Životna slika filozofkinje i karmelićanke. Niirnberg 1954, 136. 

Bog kojeg se mora tražiti u ljubavi i samoočitovanju i koji se tražitelju 
daruje tako da mu izmiče. 


Suprotno modernom mišljenju, Toma je shvaćao ljudsku dušu kao 
jedinstvo motrenja i ljubavi. Ipak je ljubavi (u zemaljskom životu) 
davao prednost. Vjera vodi k njoj. Ali vjera je nejasan put, jer razum 
ne može prirodnom snagom uvidjeti vjerske istine. Razumu je potrebno 
prosvjetljenje Božje milosti, kao i pristanak volje. »Savršenstvo ljubavi«, 
kaže Toma u »Quaestiones«, ne sastoji se u sigurnosti spoznaje, nego u 
jačini zahvaćenosti.Đ Ljubav je osobno uzbuđenje koje nadilazi spoznaju. 
Vjera je usmjerena na »odsutno«, ona je »osnova za ono čemu se treba 
nadati«, ljubav je upravljena prema »Neshvatljivom«, prema Bogu, koji 
je sama ljubav: »To je krajnji domet ljudske spoznaje: upoznati Boga kao 
Nepoznatog.«' Skolastički mislilac se slaže s Terezijom Avilskom kad 
piše: Ukoliko je volja »privučena duhovnim i božanskim stvarima, ona 
se udaljuje od osjetila više nego razum, jer razum može biti manje prožet 
Božjim stvarima nego što teži i ljubi duh ... Ne može se reći da je razum 
bliži najvišem cilju nego volja; jer dušu, doduše. Bog privlači više po 
razumu nego po duhu, no ipak duh Ga dostiže savršenije nego razum.«“' 
Vjera koja je usmjerena prema istini mora biti dovršena ljubavlju. 


Okrijepljena u raspravi s Tomom, poduzela je Edith 1928. godine 
putovanja u svrhu predavanja, u kojima je obrađivala suvremene prob- 
leme ženske naobrazbe, kao i stav žene uopće. Usput je pripremala svoju 
habilitaciju, jer su joj savjetovali da napusti školu i da prenese svoju 
aktivnost na sveučilište. Godine 1932. preuzela je docenturu na Nje- 
mačkom institutu za znanstvenu pedagogiju u Miinsteru. Ali poslije 
godine dana udaljili su je s položaja nacionalsocij alisti. Sada se smatrala 
slobodnom da ostvari svoju dugotrajnu želju i da stupi u karmelićanski 
red. Izabrala je kolnski Karmel i bila je spremna odreći se znanstvenog 
rada. Dalekovidnost njezinih pretpostavljenih dopustila joj je na kraju 
godine u novicijatu da dovrši svoju studiju »Zbiljnost i mogućnost«. 
Svojem djelu dala je naslov »Konačno i Vječno Biće«. Profesor Koyrć 
(iz Pariza) nazvao je to djelo njezinom autobiografijom, u kojoj polazi 
od spoznaje i otvara perspektive do mistike. I u tom radu susreću se Toma 
i fenomenologija. Od Tome je Edith naučila promatrati filozofiju kao 
pripremni put za vjeru. Preko njega je uspostavila vezu s evropskom tra- 
dicijom. Čvrsto je nastojala povezati srednjovjekovno mišljenje sa suvre- 
menom filozofijom. I kad polazi od Tome, ona pokazuje svoje fenomeno- 
loško porijeklo. Ona je htjela suženom pojmu »philosophia perennis« (vje- 
čita filozofija) ponovo vratiti prvotni smisao plodne duhovne izmjene 
S prošlošću. U Tominoj školi upoznala je Edith da ne smije misliti osam - 


« Vidi bUj. 1, III, 268. 
» TOMA AKVINSKI, Komentar na Boetija, O Trojstvu 1, 2 uz 1. 
" Vidi biij. 1, IV, 199. 

ljeno, nego kao član velike ljudske obitelji. Učenje stvara razumijevanje, 
posreduje poticaje i odgaja strahopoštovanje pred radom drugih. Stoga 
Edith piše »Konačno i Vječno Biće« kao »učenik za suučenike«*“ i naba- 
cuje nacrt nauke o biću, što ponovo postavlja metafizičko prvobitno pi- 


tanje, pitanje o bitku. 


Ja, Bitak i Božje Ti 


Pri tome ona ide putem koji odgovara modernom mišljenju. Polazna 
je točka Husserlove učenice Ja, svijest o ljudskom vlastitom iskustvu. 
»Kad god je ljudski duh u svom istraživanju istine tražio nedvojbeno 
sigurno polazište, našao ga je u neizbježnoj blizini u činjenici vlastitog 
bivstvovanja.«“* 


Iskustvo vlastitog bivstvovanja ipak je na svojstveni način raza- 
peto, ono ima dvostruko lice. Čovjek osjeća svoje biće samo kao točku 
na valnoj liniji svojeg doživljaja. Čim ga je uhvatio, ono mu ponovno 
isklizne. To stalno hvatanje i ponovno gubljenje može biti nevjerojatno 
istinit, stvarni život. Fenomenološko promatranje biti sastoji se u tome 
da u valnom udaru iskustva ocrta ideju bića, koja je lišena svih vremen- 
skih ograničenja. Iskustvo ideje ili biti bića osniva se na uvidu da iz 
bića nešto prodire što se ne poklapa s jednostavnim tu—bivstvovanjem 
stvari. Bivstvovanje se pojavljuje kao odraz prvog Bića, praslike od koje 
prima svoju bit. Edith Stein zaključuje iz toga: »Zagonetke koje nam 
biće i spoznaja tih praslika ... postavlja... potiču nas da odgovor koji 
nam duguje filozofija sasma naravne spoznaje potražimo na drugom 
području: u vjerskim istinama i u teološkoj znanstvenoj predaji.«** Krist 
kao Vječna Riječ nudi se tražiocu kao mjesto koje u sebi obuhvaća sve 
praslike. Samo u Bogu nestaje podvojenosti između biti i bića. Odnos 
praslika— odraz narušen je kod stvorova zlom, ali nije nestao. Oslanja- 
jući se na Tomu, Edith raščlanjuje stvoreni svijet na bića koja se u raz- 
ličitim stupnjevima nadilaze. Svaki stupanj odgovara Božanskom Biću 
i u svakoj osnovnoj formi, bila ona materijalne, organske, životinjske ili 
duhovne naravi, ostvaruje se Božja misao. 


Heideggerovoj tjeskobnoj »slobodi k smrti«, njegovu bivstvovanju 
koje teži u »ništavilo« suprotstavlja ona ljudski duh, koji je stvorio 
Bog. Ona žali što Heideggerova genijalna analiza ne predstavlja »koz- 
mološki i od Boga nošeni svijet«, nego svodi poimanje bića na uski obzor 
Ja. »Ali u metafizici se radi o smislu bitka kao takvog, a ne samo ljudskog 


'* E. STEIN, Konačno i Vječno Biće. Pokušaj uspona do smisla bića (»Djela« II), 
L&wen — Freiburg 1950, str. VIII. 

'* Nav. dj., 34. 

'* Nav. dj., 227. 

hića. Tko preskače pitanje o smislu bitka, koje se nalazi u poimanju 
bića i stoga bezbrižno »ocrtava« poimanje bića čovjeka, taj je u opasno- 
sti da se odvoji od smisla bitka.«** 


Tomina učenica naučila je u borbi oko Aristotelova pojma forme 
promatrati jasno i potvrdno svu stvarnost. Platonove ideje i Augusti- 
nova nauka o Trojstvu pomogle su joj zajedno s Duns Skotovom nau- 
kom o pojedinačnom biću da dublje shvati bit bića. Njezina analiza bitka 
završava pogledom na tajnu Presv. Trojstva. Pitanje o smislu bića nalazi 
za Edith svoj zadnji odgovor u osobnom Božjem Ti. Bog, koji se očituje 
u Starom zavjetu kao »Ja sam tu«, pokazuje se u Novom zavjetu u 
Kristu kao izvor trostrukog događaja ljubavi u kojem može sudjelovati 
svaki čovjek po milosti. Krajnji cilj čovjeka je njegovo prepuštanje Bož- 
jem Ti i njegovo približavanje u sličnosti ljubljenoj »praslici«. 


U svojoj studiji Edith Stein na cijelom području stvarnosti ocrtava 
razvoj bića koji je usmjeren prema troosobnom Bogu. Čovjek nije izručen 
ništavilu i u egzistencijalnoj brizi ne čuje samo jeku svoga vlastitog 
glasa. Bog ga je pozvao u stalnu zajednicu Svetoga Duha. On nije bes- 
kućnik, nego počiva skupljen u jezgri svoje biti da bi u svaki čas mogao 
izaći u slobodnom duhovnom oblikovanju. Samo onaj čovjek koji do- 
nosi svoje odluke iz takvoga svog središta živi u punini bića. Stupnjevi 
konačnog bića vode do granice vječnog Bića. Toma je pomogao Edith 
Stein u dozrijevanju i oblikovanju njezinog filozofskog i kršćanskog 
angažmana. U susretu s njim ona je postala ono što je Edmund fiusserl 
izrazio riječima: »Ona promatra s visokog brda jasnoću i daljinu obzora 
u njegovoj divnoj vidljivosti i opuštenosti, a istodobno posjeduje i obrat, 
obrat u unutrašnjost i perspektive vlastitog Ja.«** 


Preveo: Alojz Mudrinić 


" Nav. dj., 21, bilj. 33. 
" Citirano u bilj. 3, str. 139. 

